Hiába jelentették be a napokban, hogy beléptetőkapukat szerelnek a 4-es metró néhány állomására, csütörtökön szerződésbontásra került sor a BKK és az elektronikus jegyrendszer eszközeit szállító Scheidt&Bachmann cég között. A hírt az azonnali.hu írta meg először, de a hvg.hu forrásai is megerősítették. Kérdeztük a BKK-t is, amint válaszolnak, frissítjük a cikket.

Dabóczi Kálmán BKK-vezérigazgató november eleji bizottsági meghallgatásán már belengette, hogy szerződésbontás jöhet a céggel, és nem tudta megmondani, mikorra készülhet el a projekt.

A BKK a szerződésbontás után igen előnytelen helyzetbe került. Egyrészt mert lejárt a bankgarancia, azaz a biztosíték arra, hogy a német cég fizetni fog, ha gond van – ezt a BKK ugyanis nem hosszabbította meg.

A német cég pedig moshatja kezeit, hiszen már leszállította a jegyolvasókat, ellenőrzőket és beléptetőkapukat, de a fontosabbat, vagyis a szoftveres hátteret azonban nem. És most már nem is egykönnyen lehet őket arra kötelezni, hogy tegyék meg.

Arról nem is beszélve, hogy több év pereskedés következhet, így a közeljövőben nemigen lesz elektronikus jegyrendszer Budapesten.